CELEX: 32009R0689
Language: mt
Date: 2009-07-29 00:00:00
Title: Regolament tal-Kummissjoni (KE) Nru 689/2009 tad- 29 ta’ Lulju 2009 li jemenda r-Regolament tal-Kunsill (KE) Nru 329/2007 dwar miżuri restrittivi kontra r-Repubblika Demokratika Popolari tal-Korea

31.7.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 199/3
            
         REGOLAMENT TAL-KUMMISSJONI (KE) Nru 689/2009
   tad-29 ta’ Lulju 2009
   li jemenda r-Regolament tal-Kunsill (KE) Nru 329/2007 dwar miżuri restrittivi kontra r-Repubblika Demokratika Popolari tal-Korea
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 329/2007 (1), u b’mod partikolari l-Artikolu 13 (a) u (b) tiegħu,
   Billi:
   
               (1)
            
            
               L-Anness I tar-Regolament (KE) Nru 329/2007 jelenka l-oġġetti b’użu doppju kif iddefiniti fir-Regolament (KE) Nru 1334/2000 ta’ Ġunju tal-2000 li jistabbilixxi reġim Komunitarju għall-kontroll ta’ esportazzjonijiet ta’ oġġetti u teknoloġija b’użu doppju (2) li jistgħu jikkontribwixxu għall-programmi tal-Korea ta’ Fuq relatati mal-armi nukleari, ma’ armi oħra tal-qerda massiva jew missili ballistiċi, kif stabbilit mill-Kumitat tas-Sanzjonijiet jew il-Kunsill tas-Sigurtà tan-NU, li għalihom għandhom jiġu applikati l-projbizzjonijiet tal-Artikoli 2(1) u 2(3) tar-Regolament (KE) Nru 329/2007.
            
         
               (2)
            
            
               Fis-16 ta’ Lulju 2009, il-Kumitat tas-Sanzjonijiet iddetermina li ċerti oġġetti għandhom ikunu suġġetti għal dawn il-projbizzjonijiet. L-Anness I għar-Regolament (KE) Nru 329/2007 għalhekk għandu jkun supplimentat.
            
         
               (3)
            
            
               Skont l-Artikolu 6 tar-Regolament (KE) Nru 329/2007, l-Anness IV ta’ dak ir-Regolament għandu jinkludi lista tal-persuni, entitajiet u korpi maħtura mill-Kumitat tas-Sanzjonijiet jew mill-Kunsill tas-Sigurtà tan-NU li l-fondi u r-riżorsi ekonomiċi tagħhom għandhom jiġu ffriżati.
            
         
               (4)
            
            
               Il-Kumitat tas-Sanzjonijiet iddetermina fis-16 ta’ Lulju 2009 li certi persuni naturali u ġuridiċi, entitajiet jew korpi għandhom ikunu suġġetti għall-iffriżar ta’ fondi u riżorsi ekonomiċi.
            
         
               (5)
            
            
               L-Anness IV għandu għalhekk ikun emendat kif xieraq.
            
         
               (6)
            
            
               Biex jiġi garantit li l-miżuri previsti f’dan ir-Regolament ikunu effettivi, dan ir-Regolament għandu jidħol fis-seħħ immedjatament,
            
         ADOTTAT DAN IR-REGOLAMENT:
   Artikolu 1
   L-Annessi I u IV tar-Regolament (KE) Nru 329/2007 huma emendati hawn kif stabbilit fl-Annessi I u II ta’ dan ir-Regolament.
   Artikolu 2
   Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-29 ta’ Lulju 2009.
      
         
            Għall-Kummissjoni
         
         Eneko LANDÁBURU
         
            Direttur Ġenerali għar-Relazzjonijiet Esterni
         
      
   
   
      (1)  ĠU L 88, 29.3.2007, p. 1.
   
      (2)  ĠU L 159, 30.6.2000 p. 1
   
   
      ANNESS I
      L-Anness I għar-Regolament (KE) Nru 329/2007 huwa emendat kif ġej:
      Mal-lista “1.1 Materjal, kimiċi, mikro-organiżmi u tossini”, sottoparti 1.1 A Oġġetti, jiżdiedu l-annotazzjonijiet li ġejjin:
      
         
                     “I.1A.058
                  
                  
                     —
                  
                  
                     Grafita minbarra dik speċifikata f’I.0 A.012 u I.1 A.028, kif ġej:
                     Grafita imfassla jew speċifikata għal użu f’magni tal-Makkinarju għall-Iskariku Elettriku (EDM)
                  
               
                     I.1A.059
                  
                  
                     —
                  
                  
                     ‘Materjali fibrużi jew bil-filamenti’ ħlief dawk speċifikati f’I.1 A.024 u I.1 A.034, kif ġej:
                     ‘Materjali fibrużi jew bil-filamenti’ para-armidi (Kevlar® u oħrajn li jixbhu lil Kevlar®)”
                  
               
   
   
      ANNESS II
      L-Anness IV għar-Regolament (KE) Nru 329/2007 huwa emendat kif ġej:
      
                  (1)
               
               
                  L-annotazzjonijiet li ġejjin għandhom ikunu miżjuda taħt l-intestatura “Persuni naturali”:
                  
                              (a)
                           
                           
                              
                                 Han Yu-ro. Funzjoni: Direttur ta’ Korea Ryongaksan General Trading Corporation. Tagħrif ieħor: involut fil-programm tal-missili ballistiċi tar-Repubblika Demokratika tal-Poplu tal-Korea.
                           
                        
                              (b)
                           
                           
                              
                                 Hwang Sok-hwa. Funzjoni: Direttur tal-General Bureau of Atomic Energy (GBAE). Tagħrif ieħor: involut fil-programm nukleari tar-Repubblica Demokratica tal-Poplu tal-Korea bħala kap tas-Scientific Guidance Bureau del GBAE; ifforma parti mill-Kumitat għax-Xjenza fi ħdan l-Istitut Konġunt għar-riċerka nukleari.
                           
                        
                              (ċ)
                           
                           
                              
                                 Ri Hong-sop. Is-sena tat-twelid: 1940. Funzjoni: Eks Direttur, Yongbyon Nuclear Research Centre. Tagħrif ieħor: kien responsabbli mis-superviżjoni ta’ tliet faċilitajiet ewlenin li assistew fil-produzzjoni tal-plutonju tajjeb għall-armi: il-Faċilità li Timmanifattura l-Karburant, ir-Reattur Nukleari, u l-Impjant tar-Ritrattament.
                           
                        
                              (d)
                           
                           
                              
                                 Ri Je-son (alias
                                 Ri Che-son. Is-sena tat-twelid: 1938. Funzjoni: Direttur tal-General Bureau of Atomic Energy (GBAE), agenzija prinċipali li tmexxi l-programm nukleari tar-Repubblika Demokratika tal-Poplu tal-Korea. Tagħrif ieħor: jiffaċilita bosta provi nukleari, li tinkludi l-ġestjoni ta’ parti mill-GBAE taċ-Ċentru ta’ Riċerka Nukleari ta’ Yongbyon u tan-Namchongang Trading Corporation
                           
                        
                              (e)
                           
                           
                              
                                 Yun Ho-jin (alias
                                 Yun Ho-chin). Data tat-twelid: 13.10.1944. Funzjoni: Direttur ta’ Namchongang Trading Corporation. Tagħrif ieħor: responsabbli mis-superviżjoni tal-importazzjoni tal-oġġetti meħtieġa għall-programm tal-arrikkiment tal-uranju.
                           
                        
            
                  (2)
               
               
                  L-annotazzjonijiet li ġejjin għandhom jiżdiedu taħt l-intestatura “Persuni ġuridiċi, entitajiet u korpi”:
                  
                              (a)
                           
                           
                              General Bureau of Atomic Energy (GBAE) (alias General Department of Atomic Energy (GDAE)) Indirizz: Haeudong, Pyongchen District, Pyongyang, ir-Repubblika Demokratika tal-Poplu tal-Korea. Tagħrif ieħor: Il-GBAE hija responsabbli mill-programm nukleari tar-Repubblika Demokratika tal-Poplu tal-Korea, li jinkludi ċ-Ċentru ta’ Riċerka Nukleari ta’ Yongbyon u r-reattur tiegħu għar-riċerka tal-produzzjoni tal-plutonju 5 MWe (25 MWt), kif ukoll il-faċilitajiet tiegħu għal manifattura u r-ritrattament tal-karburant. Il-GBAE kellha laqgħat u taħdidiet b’rabta mal-qasam nukleari mal-Aġenzija Internazzjonali tal-Enerġija Atomika. Il-GBAE hija l-aġenzija primarja tal-Gvern tar-Repubblika Demokratika tal-Poplu tal-Korea responsabbli mis-superviżjoni tal-programmi nukleari, inkluż it-tħaddim taċ-Ċentru ta’ Riċerka Nukleari ta’ Yongbyon.
                           
                        
                              (b)
                           
                           
                              Hong Kong Electronics (alias Hong Kong Electronics Kish Co.). Indirizz: Sanaee St., Kish Island, Iran. Tagħrif ieħor: (a) proprjetà ta’ jew ikkontrollat minn, jew taġixxi jew tagħti x’jifhem li taġixxi f’isem it-Tanchon Commercial Bank and KOMID; (b) Hong Kong Electronics ittrasferiet miljuni ta’ dollari ta’ fondi relatati mal-proliferazzjoni f’isem it-Tanchon Commercial Bank u l-KOMID (it-tnejn li huma maħtura mill-Kumitat għas-Sanzjonijiet tan-NU f’April 2009) mill-2007. Hong Kong Electronics iffaċilitat il-moviment tal-flus mill-Iran għar-Repubblika Demokratika tal-Poplu tal-Korea f’isem il-KOMID.
                           
                        
                              (ċ)
                           
                           
                              Korea Hyoksin Trading Corporation (alias Korea Hyoksin Export And Import Corporation). Indirizz: (e) Rakwon-dong, Pyongchen District, Pyongyang, ir-Repubblika Demokratika tal-Poplu tal-Korea. Tagħrif ieħor: (a) tinsab fi Pyongyang, ir-Repubblika Demokratika tal-Poplu tal-Korea. (b) kumpanija tar-Repubblika Demokratika tal-Poplu tal-Korea li hija subordinata għal Korea Ryonbong General Corporation (maħtura mill-Komitat għas-Sanzjonijiet tan-NU f’April 2009) hu hija involuta fl-iżvilupp tal-armi għall-qerda massiva.
                           
                        
                              (d)
                           
                           
                              Korean Tangun Trading Corporation. Tagħrif ieħor: (a) tinsab fi Pyongyang, ir-Repubblika Demokratika tal-Poplu tal-Korea. (b) Korea Tangun Trading Corporation hija subordinata għat-Tieni Akkademja tax-Xjenzi Naturali tar-Repubblika Demokratika tal-Poplu tal-Korea hu hija primarjament responsabbli mill-akkwist tal-materja prima u t-teknoloġija biex issostni l-programmi tar-Repubblika Demokratika tal-Poplu tal-Korea ta’ riċerka u żvilupp tad-difiża, inklużi, imma mhux limitati, għall-armi tal-qerda massiva u programmi ta’ sistemi ta’ twassil u l-akkwist, inkluż ta’ materjal li hu kkontrollat jew ipprojbit taħt ir-reġimi multilaterali ta’ kontroll.
                           
                        
                              (e)
                           
                           
                              Namchongang Trading Corporation (alias (a) NCG, (b) Namchongang Trading, (c) Nam Chon Gang Corporation, (d) Nomchongang Trading Co., (e) Nam Chong Gan Trading Corporation). Tagħrif ieħor: (a) Tinsab fi Pyongyang, ir-Repubblika Demokratika tal-Poplu tal-Korea. (b) Namchongang hija kumpanija kummerċjali subordinata għal General Bureau of Atomic Energy (GBAE) tar-Repubblika Demokratika tal-Poplu tal-Korea. (g) Namchongang kienet involuta fl-akkwist ta’ pompi tal-vakum li joriġinaw mill-Ġappun li kienu identifikati fil-faċilità nukleari tar-Repubblika Demokratika tal-Poplu tal-Korea, kif ukoll akkwist relatat mal-qasam nukleari b’rabta ma’ individwu Ġermaniż. Kienet involuta wkoll fix-xiri ta’ tubi tal-aluminju u tagħmir ieħor li huwa speċifikament adatt għal programm ta’ arrikkiment tal-uranju mill-aħħar tad-disgħinijiet. Ir-rappreżentat tagħha huwa eks diplomata li serva bħala r-rappreżentant tar-Repubblika Demokratika tal-Poplu tal-Korea għall-ispezzjoni tal-faċilitajiet nukleari ta’ Yongbyon fl-2007 mill-Aġenzija Internazzjonali tal-Enerġija Atomika (IAEA). L-attivitajiet ta’ proliferazzjoni min-naħa ta’ Namchongang jippreżentaw tħassib gravi fid-dawl tal-attivitajiet ta’ proliferazzjoni fl-imgħoddi min-naħa tar-Repubblika Demokratika tal-Poplu tal-Korea.